Dié honderasse is slimste | Maroela Media
Skaaphonde is topaanspraakmakers in verskeie hondesportsoorte. (Foto: Blue Bird/Pexels)
Honde‑eienaars voel dikwels oor hul vierpotiges soos ouers oor hul kinders voel; dat syne die mooiste, oulikste en die slimste is.
Soos met kinders word honde se intelligensie egter ook op verskillende maniere gemeet, maar die kern daarvan is die vermoë om nuwe inligting in te samel, nuwe gedrag aan te leer en dít wat geleer is dan in nuwe situasies toe te pas.
Studies dui ook daarop dat honde, nes hul tweepotige base, ook daartoe in staat is om emosionele intelligensie te hê en komplekse gevoelens soos jaloesie en afwagting te ervaar.
Die webwerf Bored Panda het 'n lys van die slimste nat snoete saamgestel, waarvan die topvyf die volgende is:
Skaaphonde word as die wêreld se slimste hond beskou. (Foto: Jjasong Huang/Unsplash)
Skaaphonde is van die Anglo-Skotse grensstreek afkomstig en soos hul naam aandui, is hulle hoofsaaklik geteel om veewagters te wees. Hul voortreflike kognitiewe vermoëns, fiksheid en vriendelike geaardheid sorg dat hulle ook dikwels topaanspraakmakers in verskeie hondesportsoorte is en ook gewilde troeteldiere maak. Hulle vereis egter aansienlik meer daaglikse oefening en stimulasie as talle ander honderasse.
Golden retrievers se geduld en vriendelikheid maak hulle top-gidshonde. (Foto: Helena Lopes/Unsplash)
Dié honderas se naam verwys meer na sy hart van goud eerder as sy vermoë om edelmetale uit te grawe. Hulle word ook gekenmerk deur hul vriendelike en selfversekerde geaardheid. Al hierdie karaktereienskappe, tesame met hul intelligensie, maak van dié ras 'n perfekte troeteldier vir die gesin. Hul gehoorsaamheid en geduld sorg ook dat hulle dikwels as gids- en reddingshonde gebruik word.
Rottweilers is een van die oudste honderasse. (Foto: Sabine Jauzeme/ Unsplash)
Rottweilers is een van die oudste honderasse en word sedert die Romeinse tyd as geskikte veewagters gereken. Hulle het egter deur die jare van waghonde tot oorlogshonde ontwikkel en later as metgeselle. Luidens navorsing tree hulle dikwels verbasend liefdevol op teenoor die vee waaroor hulle moet waak, mits die vee gehoorsaam is. Rottweilers se temperament word as goedgeaard, rustig, toegewyd en gehoorsaam beskryf terwyl hulle ook selfversekerd en vreesloos is.
Duitse herdershonde is 'n gunsteling om te werk as militêre en polisiehonde. (Foto: Shayna Douglas/Unsplash)
Dié jong honderas vind sy oorsprong aan die einde van die 19de eeu in Duitsland. Hoewel hierdie honde – met hul wolfagtige voorkoms – destyds ook hoofsaaklik as veewagters gebruik is, word hulle vandag hoofsaaklik geteel vir hul intelligensie en is 'n gunsteling om te werk as militêre en polisiehonde en natuurlik as akteurs op die silwerdoek.
Doberman Pinschers is bekend vir hul sterk, slanke lywe. (Foto: Gytis M/Unsplash)
Dié uiters intelligente honderas is deur Karl Friedrich Louis Dobermann, 'n belastinggaarder van Duitsland, in die laat 1880's geteel. Hoewel hulle dikwels in die media as kwaai en wrede honde uitgebeeld word, kan dié honderas met sy sterk, slanke lyf en donker pels 'n liefdevolle en toegewyde metgesel word indien hy die nodige opleiding en aandag kry. Party kenners reken dat hulle selfs makliker is om op te lei as skaaphonde.
Die volledige berig kan op Bored Panda gelees word.
Dobermann en Rottweiler lyk darem nie mooi met n lang stert nie
Ek lief 'n Labrador en hulle is darem baie naby aan 'n Golden Retriever. Super intelligente honde en so liefdevol.
Die Golden Retriever bly maar my gunsteling.
In my lewe het ek nog net 'n Boerboel, Engelse Boel, Doberman en Spanjoel gehad. Die Boele is nie die skerpste honde wat daar is nie. Die Doberman het ek nie lank gehad nie want sy het vir moeder geknor wat haar agter my rug op die bed gevang het. Die Spanjoel was die "slimste" hond wat ek al gehad het. Ek glo dat diere is in elk geval baie kere slimmer as hul base. 'n Hond het die vermoë om moeilikheid te ruik en meng nie sommer met almal nie. Honde is verdraagsaam vergewe jou gou, is elke keer… Lees meer »
Ons het ook al heelwat honde gehad, van Rottweilers en Rifrue op die plaas en later op die dorp n Worshond aangeneem en moet se ek dink Worshonde is baie slim en intelligent. Het daarna en nog steeds n Jack Russel en is al 16 jaar oud maar Super skerp en intelligent. Ek dink baie van diere se konneksie met mense en hulle optrede hang af van die hoeveelheid liefde en mense se optredes met hulle deur hulle moods wat hulle weer toelaat om slim of intelligent te wees. Die konneksie en die band raak net onbeskryflik met die tyd… Lees meer »